雷赋
李颙 (WeiJin)
伊青阳之肇化兮，陶万殊于天壤。结郁蒸以成雷兮，鼓訇輘之逸响。应成风以相薄兮，包群动而为长。乘去气之郁蓊兮，舒电光之炯晃。惊蛰虫于始作兮，惧远迩之异象。尔其发也，则腾跃濆薄，砰磕隐天。起伟霆于霄际，摧劲木于岩巅。驱宏威之迅烈，若崩岳之寘寘。斯实阳灵之变化，固大壮之宗源也。若乃骇气奔，震响交搏，濆沦隐辚，崩腾磊落。来无彻迹，去无阡陌。君子恐惧而修省，圣人因象以制作。审其体势，观其曲折。轻如伐鼓，轰若走辙。嶪犹地倾，𰬠似天裂。比五音而无当，校众响而称杰。于是上穆下明，顺天承法。戒刑狱以致亨，孰非善而可摄。正震体于东方，立不易之恒业。豫行师以景奋，解宥过而人协。若夫洪细靡常，兴废难克。殷其山阳，劝义崇德。起五龙于河始，戕武乙于渭北。启周成之冲昧，罚展氏之凶慝。虽通塞于万形，犹违虚而守盈。肆大夏而有烈，奋严冬而弗经。保恬静以处顺，乃上善以屏营。夫有往而为闲，若大音之希声。